# 

# Na podlagi petega odstavka 11. člena Zakona o inšpekcijskem nadzoru (Uradni list RS, št. [43/07](http://www.uradni-list.si/1/objava.jsp?sop=2007-01-2353) – uradno prečiščeno besedilo in [40/14](http://www.uradni-list.si/1/objava.jsp?sop=2014-01-1619)) je Inšpekcijski svet na seji dne 15. decembra 2022 sprejel

**POSLOVNIK**

**Inšpekcijskega sveta**

**I. SPLOŠNE DOLOČBE**

1. **člen**

**(predmet urejanja)**

Ta poslovnik ureja organizacijo in način dela Inšpekcijskega sveta.

1. **člen**

**(slovnična oblika)**

V tem poslovniku uporabljeni izrazi, ki se nanašajo na osebe in so zapisani v moški slovnični obliki, so uporabljeni kot nevtralni za ženske in moške.

1. **člen**

**(predsednik in člani Inšpekcijskega sveta)**

(1) Inšpekcijski svet vodi minister, pristojen za upravo, ali oseba, ki jo minister pooblasti (v nadaljnjem besedilu: predsednik Inšpekcijskega sveta).

(2) Predsednik Inšpekcijskega sveta v skladu z zakonom, ki ureja inšpekcijski nadzor, in tem poslovnikom zastopa Inšpekcijski svet, vodi in usmerja delo Inšpekcijskega sveta, usklajuje delo članov Inšpekcijskega sveta in zagotavlja enotnost Inšpekcijskega sveta. V ta namen sklicuje in vodi seje Inšpekcijskega sveta, predlaga sklepe, zahteva poročanje posameznih članov Inšpekcijskega sveta, predsednikov oziroma vodij notranjih organizacijskih oblik delovanja Inšpekcijskega sveta o opravljenih obveznostih, zastopa Inšpekcijski svet pred organi državne uprave in drugimi državnimi organi ter s stališči Inšpekcijskega sveta seznanja medije.

(3) Člani Inšpekcijskega sveta so glavni inšpektorji in predstojniki organov oziroma poslovodni organi oseb javnega prava, v katerih deluje inšpekcija, oziroma osebe, ki jih predstojnik oziroma poslovodni organ za to pooblasti (v nadaljnjem besedilu: člani Inšpekcijskega sveta).

1. **NALOGE IN DELOVANJE INŠPEKCIJSKEGA SVETA**

1. **člen**

**(naloge)**

(1) Inšpekcijski svet v okviru svojih pristojnosti sprejema sklepe, mnenja oziroma stališča, smernice in priporočila na sejah.

(2) Inšpekcijski svet za zagotavljanje večje učinkovitosti delovanja inšpekcijskih organov v javnem interesu:

* načrtuje skupno izvajanje nalog inšpekcijskega nadzora različnih inšpekcijskih organov in skrbi za hitro prenašanje informacij med njimi;
* obravnava skupna strokovna in organizacijska vprašanja, povezana z delovanjem posameznih inšpekcijskih organov;
* določa in spremlja kazalce uspešnosti, učinkovitosti in kakovosti dela inšpekcijskih organov;
* načrtuje in predlaga usposabljanje javnih uslužbencev v inšpekcijskih organih v skladu s potrebami;
* načrtuje standardizacijo opreme, evidenc in dostopov do zbirk podatkov, potrebnih za učinkovitejše opravljanje inšpekcijskega nadzora in vodenje prekrškovnih postopkov;
* zagotavlja skupni informacijski sistem za vse inšpekcijske organe, ki si medsebojno izmenjujejo podatke;
* zagotavlja enotno razlago predpisov, ki se nanašajo na delo inšpekcijskih organov;
* zagotavlja pravno pomoč v zahtevnih operativnih primerih;
* pristojnemu ministrstvu predlaga, da predlaga spremembe in dopolnitve predpisov s področja inšpekcijskega nadzora in spremembe in dopolnitve teh predpisov obravnava;
* razpravlja o primerih spora o pristojnosti med inšpekcijskimi organi;
* sodeluje pri reševanju vprašanj s področja pristojnosti inšpekcijskih organov;
* pristojnemu ministrstvu predlaga, da pripravi predpise ali njihove spremembe, ki urejajo statusni in materialni položaj zaposlenih v inšpekcijskih organih;
* obravnava poročila o delu inšpekcijskih organov in notranjih organizacijskih oblik Inšpekcijskega sveta.

**5. člen**

**(sklic seje)**

(1) Inšpekcijski svet se sestane po potrebi, vendar najmanj dvakrat na leto.

(2) Sejo Inšpekcijskega sveta skliče predsednik Inšpekcijskega sveta tako, da članom Inšpekcijskega sveta in drugim vabljenim pošlje vabilo in gradivo. Predsednik Inšpekcijskega sveta lahko skliče sejo tudi na predlog posameznega člana Inšpekcijskega sveta.

(3) Vabilo in gradivo se članom Inšpekcijskega sveta in drugim vabljenim pošljeta po elektronski pošti najmanj pet delovnih dni pred sejo. Izjemoma se lahko gradivo, če je še v pripravi, članom Inšpekcijskega sveta in drugim vabljenim pošlje pozneje, vendar najpozneje dan pred sejo.

(4) Sejo Inšpekcijskega sveta ali sejo, na kateri sodelujejo le pristojni inšpekcijski organi, je v izrednih oziroma nujnih primerih dopustno sklicati tudi v krajšem roku, kakor je določen v prejšnjem odstavku tega člena.

(5) Predsednik Inšpekcijskega sveta predlaga dnevni red seje ob njenem sklicu. Pri tem upošteva tudi predloge članov Inšpekcijskega sveta za uvrstitev na dnevni red, ki jih je prejel do pošiljanja vabila za sejo.

**6. člen**

**(izvedba seje)**

(1) Seja inšpekcijskega sveta se lahko izvede tudi na daljavo ali dopisno. Predsednik Inšpekcijskega sveta se za način izvedbe seje odloči glede na teme, ki bodo obravnavane na seji, in glede na druge okoliščine, od katerih je odvisen način izvedbe seje (nujnost sklica seje, epidemične in druge izredne razmere). Dopisno sejo predsednik Inšpekcijskega sveta praviloma skliče tedaj, ko je o predlaganem sklepu mogoče glasovati z »ZA« ali »PROTI« brez predhodne razprave.

(2) Sejo vodi predsednik Inšpekcijskega sveta.

(3) O seji se piše zapisnik, razen če ta poslovnik določa drugače.

(4) Zapisnik seje Inšpekcijskega sveta vsebuje:

* podatke o datumu, uri, kraju in načinu izvedbe seje,
* podatke o navzočih in odsotnih članih Inšpekcijskega sveta ter drugih vabljenih,
* dnevni red,
* razpravo posameznih razpravljavcev, če je ta v skladu s točko dnevnega reda,
* predlagane in sprejete sklepe,
* druge podatke, potrebne po mnenju predsednika Inšpekcijskega sveta,
* priloge.

(5) O dopisni seji se ne vodi zapisnik, temveč se v spisu vodijo le podatki o dnevnem redu, času glasovanja, sklepčnosti in izidu glasovanja. O izidu glasovanja in sprejetem sklepu se po elektronski pošti obvestijo sodelujoči na dopisni seji.

(6) Seja Inšpekcijskega sveta se lahko zvočno snema zaradi priprave zapisnika. Informacije o obdelavi osebnih podatkov v zvezi z zvočnim snemanjem sej se objavijo na spletni strani Inšpekcijskega sveta. Predsednik Inšpekcijskega sveta z zvočnim snemanjem seje, upravljavcem, namenom snemanja, obdobjem hrambe posnetkov ter mestom, kjer je mogoče dobiti druge informacije o obdelavi osebnih podatkov, v vabilu ali na drug primeren način vnaprej seznani vse vabljene in morebitne druge navzoče osebe. Član Inšpekcijskega sveta lahko zvočni zapis seje za namen potrditve zapisnika posluša v prostorih ministrstva, pristojnega za upravo. Zvočni zapis seje se hrani na ministrstvu, pristojnem za upravo, do potrditve zapisnika. Po potrditvi zapisnika se zvočni zapis seje izbriše.

(7) Seja se začne z določitvijo dnevnega reda. Na predlog predsednika Inšpekcijskega sveta in članov Inšpekcijskega sveta lahko Inšpekcijski svet v nujnih primerih razširi predlog dnevnega reda na seji.

(8) Dnevni red lahko vsebuje točko »razno«, pod katero ni dopustno obravnavati zahtevnejših vsebinskih vprašanj, ki bi morala biti obravnavana v okviru posebne točke dnevnega reda s predložitvijo gradiva.

(9) Po določitvi dnevnega reda se potrdi zapisnik prejšnje seje in pregleda uresničevanje sklepov prejšnjih sej. Člani Inšpekcijskega sveta imajo pravico dati pripombe k zapisniku pisno pred sejo ali ustno na seji. O pripombah k zapisniku odloča Inšpekcijski svet.

**7. člen**

**(sodelovanje in odločanje na seji Inšpekcijskega sveta)**

(1) Na seji Inšpekcijskega sveta sodelujejo predsednik Inšpekcijskega sveta, člani Inšpekcijskega sveta in predstavniki ministrstva, pristojnega za upravo, katerih navzočnost na seji je potrebna.

(2) Predsednik Inšpekcijskega sveta lahko po lastni presoji ali na predlog članov Inšpekcijskega sveta na sejo povabi tudi predsednike regijskih koordinacij inšpektorjev, vodje odborov Inšpekcijskega sveta in druge udeležence, ki bi lahko pomembno prispevali k uspešnemu reševanju posameznih vprašanj z dnevnega reda.

(3) Člana Inšpekcijskega sveta lahko v primeru odsotnosti na podlagi njegovega pooblastila nadomešča pooblaščenec, zaposlen pri inšpekcijskem organu, ki lahko na seji razpravlja in glasuje. Določba prejšnjega stavka se uporablja tudi za nadomeščanje predsednika regijske koordinacije inšpektorjev in vodje odbora Inšpekcijskega sveta, pri čemer mora biti pooblaščenec član regijske koordinacije inšpektorjev oziroma odbora Inšpekcijskega sveta.

(4) Seja Inšpekcijskega sveta je sklepčna, če je na seji navzoča večina članov Inšpekcijskega sveta.

(5) O predlaganih sklepih glasujejo člani Inšpekcijskega sveta. O sprejetju poročila o delu Inšpekcijskega sveta za prejšnje leto poleg članov Inšpekcijskega sveta glasujejo tudi predsedniki in vodje notranjih organizacijskih oblik delovanja Inšpekcijskega sveta, ki so sodelovali pri pripravi poročila o delu.

**8. člen**

**(izvajanje strokovno-upravnih del)**

Strokovno-upravna dela za Inšpekcijski svet se opravljajo v ministrstvu, pristojnem za upravo.

**III. NOTRANJE ORGANIZACIJSKE OBLIKE DELOVANJA INŠPEKCIJSKEGA SVETA**

**9. člen**

**(odbori)**

(1) V okviru Inšpekcijskega sveta delujejo odbori za:

* merjenje uspešnosti, učinkovitosti in kakovosti dela inšpekcijskih organov;
* izobraževanje, izpopolnjevanje in usposabljanje;
* informacijsko podporo;
* pravno področje.

(2) Vodjo odbora in njegovega namestnika, člane odbora, naloge ter način poročanja odbora določi predsednik Inšpekcijskega sveta.

**10. člen**

**(regijske koordinacije inšpektorjev)**

(1) Zaradi koordinacije dela inšpekcijskih organov se na regionalni ravni ustanovijo regijske koordinacije inšpektorjev (v nadaljnjem besedilu: regijske koordinacije).

(2) Člani regijskih koordinacij so praviloma vodje območnih enot inšpekcijskih organov. Predstojniki inšpekcijskih organov, ki imajo območne enote, določijo inšpektorja v inšpekcijskem organu, ki bo sodeloval kot član pri delu posamezne regijske koordinacije inšpektorjev. Sestava regijskih koordinacij je razvidna iz Priloge I, ki je sestavni del tega poslovnika.

(3) Če inšpekcijski organ nima območnih enot, lahko njegov predstojnik določi inšpektorja, ki bo član regijske koordinacije, če oceni, da bi bilo glede na vsebino dela njegovo članstvo v regijski koordinaciji smiselno.

(4) Regijsko koordinacijo vodi predsednik.

(5) Kandidata za predsednika regijske koordinacije določijo predstojniki inšpekcijskih organov, zastopanih v regijski koordinaciji.

(6) Če se predstojniki inšpekcijskih organov, zastopanih v regijski koordinaciji, glede novega predsednika regijske koordinacije ne uskladijo do poteka mandata aktualnega predsednika regijske koordinacije, lahko kandidata za predsednika regijske koordinacije izberejo člani regijske koordinacije med seboj. Pri tem upoštevajo, kateri član regijske koordinacije oziroma predstavnik katerega inšpekcijskega organa še ni vodil regijske koordinacije oziroma je od njegovega vodenja regijske koordinacije preteklo največ časa.

(7) Če se člani regijske koordinacije v roku enega meseca od poteka mandata aktualnega predsednika regijske koordinacije ne dogovorijo o novem predsedniku regijske koordinacije, se za kandidata za predsednika regijske koordinacije določi tisti član regijske koordinacije, ki je zaposlen v inšpekcijskem organu, zastopanem v regijski koordinaciji, ki je po abecednem redu naslednji za imenom tistega inšpekcijskega organa, katerega predstavnik je vodil regijsko koordinacijo nazadnje.

(8) Član regijske koordinacije, ki je po šestem ali sedmem odstavku tega člena določen za kandidata za predsednika regijske koordinacije, o tem obvesti predstojnika inšpekcijskega organa, v katerem je zaposlen.

(9) Predsednika regijske koordinacije imenuje predsednik Inšpekcijskega sveta s sklepom za dve leti.

(10) Regijska koordinacija se sestaja najmanj enkrat na tri mesece. O svojem delu poroča predsedniku Inšpekcijskega sveta. Člani regijske koordinacije poročajo svojim predstojnikom.

(11) Glede na posamezno točko dnevnega reda se na sejo regijske koordinacije vabijo predstavniki upravnih enot, samoupravnih lokalnih skupnosti, policijskih uprav in druge osebe, ki lahko podajo pojasnila v posamezni zadevi.

(12) Predsednik Inšpekcijskega sveta določi število in območja delovanja regijskih koordinacij.

**11. člen**

**(izvedba seje notranje organizacijske oblike)**

1. Odbori in regijske koordinacije vprašanja, za katera so pristojni, obravnavajo na sejah.

(2) Za izvedbo sej se smiselno uporabljajo določbe tega poslovnika, ki urejajo sejo Inšpekcijskega sveta, razen določb o zvočnem zapisu seje.

**12. člen**

**(druge notranje organizacijske oblike Inšpekcijskega sveta)**

Predsednik Inšpekcijskega sveta lahko določi tudi druge notranje organizacijske oblike Inšpekcijskega sveta ter njihove člane, naloge in način poročanja.

**IV. RAZMERJA INŠPEKCIJSKEGA SVETA**

**13. člen**

**(razmerje do Vlade Republike Slovenije)**

(1) Inšpekcijski svet lahko z ugotovitvami in predlogi, ki bi lahko pomembno prispevali k uspešnemu reševanju posameznih vprašanj, povezanih z učinkovitostjo delovanja inšpekcijskih organov, seznani pristojno ministrstvo oziroma vladno službo, lahko pa predlaga ministru, pristojnemu za upravo, da z gradivom in predlaganimi sklepi seznani Vlado Republike Slovenije (v nadaljnjem besedilu: vlada).

(2) Inšpekcijski svet najpozneje do 15. aprila v tekočem letu sprejme poročilo o svojem delu v prejšnjem letu, ki ga minister, pristojen za upravo, pošlje v seznanitev vladi.

**V. ZAUPNOST PODATKOV IN JAVNOST DELA**

# **14. člen**

# **(zaupnost podatkov)**

Sodelujoči na sejah Inšpekcijskega sveta in sejah njegovih notranjih organizacijskih oblik morajo varovati zaupnost podatkov, ki jih zvedo iz gradiv in na sejah.

**15. člen**

**(javnost dela)**

1. Na sejah Inšpekcijskega sveta, regijskih koordinacij in odborov je javnost izključena.

(2) Javnost se z delom Inšpekcijskega sveta seznanja na novinarskih konferencah, iz sporočil za javnost in iz objav na svetovnem spletu.

**VI. KONČNI DOLOČBI**

**16. člen**

Z dnem, ko začne veljati ta poslovnik, preneha veljati Poslovnik Inšpekcijskega sveta, ki ga je Inšpekcijski svet sprejel 20. decembra 2017 in h kateremu je vlada dala soglasje s sklepom, številka: 06100-1/2018/3 z dne 16. januarja 2018.

**17. člen**

Ta poslovnik začne veljati naslednji dan po sprejetju sklepa vlade o soglasju k njegovi vsebini. Ministrstvo, pristojno za upravo, ta poslovnik objavi na spletu.

Št.: 013-48/2022/63

Ljubljana, dne 15. decembra 2022

Sanja Ajanović Hovnik

predsednica Inšpekcijskega sveta

Priloga I: Preglednica vseh koordinacij v Republiki Sloveniji, upravnih enot, ki spadajo pod posamezno koordinacijo, ter zastopanost inšpekcijskih organov v posamezni koordinaciji